
1. CONTEXTUL SOCIAL-POLITIC AL DESFĂŞURĂRII ALEGERILOR
1.1. O gravă criză economică

După căderea Zidului Berlinului, Ungaria a trecut printr-o perioadă de reforme economice profunde, economia deschizându-se accesului capitalurilor străine, fiind liberalizate schimburile economice şi realizându-se o privatizare activă
. În perioada 1991-2004 au fost investiţi în Ungaria, din străinătate, peste 40 miliarde euro. În consecinţă, economia ungară s-a dezvoltat susţinut, în special în industriile: farmaceutică, de automobile şi electronică. În anii ’90 au fost privatizate peste 1.700 de întreprinderi, iar Ungaria a devenit sediul unor companii importante precum OTP (în sectorul bancar), MOL (în domeniul petrolier), Trigranit (lider în construcţii), Gedeon Richter (în sectorul farmaceutic). În această perioadă, a fost creată o reţea de transport pe coridoarele paneuropene, ceea ce a consolidat rolul predominant al Ungariei în schimburile europene. După anul 2004, însă, deficitul public excesiv a întârziat aderarea ţării la zona euro. În perioada 2002-2005, deficitul bugetar a crescut de la 6,6% la peste 9% din PIB, iar în anul 2006, Ungaria a avut un deficit bugetar de 8,6%.

Uniunea Europeană a făcut încă din anul 2004 presiuni asupra Ungariei pentru a rezolva această situaţie, aplicând procedura deficitului public excesiv. În anul 2005, guvernul a adoptat un program de convergenţă pentru zona euro, preconizând atingerea acestui obiectiv în 2010, ceea ce, însă, nu s-a realizat. După 2006, noul guvern socialist a aplicat un plan de austeritate, în scopul de a îndeplini aceste criterii de aderare la zona euro. Reforme importante au fost realizate în domeniile administraţiei publice, sănătăţii şi educaţiei. Această „terapie şoc” a vizat, în principal, scăderea deficitului bugetar, prin reducerea cheltuielilor publice. 
În aceeaşi perioadă, guvernul a crescut tarifele la gaz şi electricitate, TVA-ul a crescut de la 15 la 20%, s-a stabilit o taxă de solidaritate pe beneficiul întreprinderilor de 4%, au fost ridicate costurile serviciilor de sănătate pentru populaţie, prin introducerea plăţii unei sume minime pentru consultaţiile medicale, au fost reduse cu 20% locurile de muncă din sectorul public. Concomitent, guvernul a încercat să întărească instrumentele politicii bugetare şi monetare. Ca urmare a aplicării acestor măsuri, deficitul public şi cel comercial a fost relativ diminuat, dar au rămas numeroase zone vulnerabile ale economiei.
În acest context, Ungaria a fost una dintre ţările UE cele mai afectate de criza economică internaţională
 şi a fost a treia ţară europeană (după Islanda şi Ucraina) care a beneficiat de sprijinul Fondului Monetar Internaţional. Împreună cu alte instituţii financiare, Fondul a acordat Ungariei un împrumut în valoare de 20 miliarde euro. Criza s-a manifestat, mai ales, prin căderea monedei naţionale, datorată, în principal, căderii devizelor. Împrumuturile în devize străine au constituit, dealtfel, specificitatea care a  determinat, în parte, situaţia critică din Ungaria. Împrumuturile acordate persoanelor fizice au fost, în proporţie de 65%, în devize străine, iar 56% din creditele acordate întreprinderilor au fost de acelaşi tip. Din punct de vedere economic, o cauză majoră a crizei a fost şi dependenţa Ungariei de investiţiile private străine (70% din totalul investiţiilor), investiţii care s-au redus masiv după declanşarea crizei economice internaţionale.
În afară de manifestarea crizei financiare, specialiştii apreciază că însele fundamentele economiei ungare au fost foarte vulnerabile: Ungaria are 10 milioane de locuitori şi este considerată o ţară „îmbătrânită”, având 3 milioane de pensionari şi o situaţie dificilă a evoluţiei pe termen mediu. În acest context, s-a impus reformarea sistemului de sănătate şi educaţie, precum şi combaterea evaziunii fiscale. Guvernele ungare nu au efectuat la timp reforme radicale şi economia a fost puternic lovită de criză. Ungaria, aflată în avangarda procesului de democratizare în Europa Centrală a pierdut avansul iniţial, fiind depăşită de alte state care au intrat în zona euro (Slovacia, Slovenia etc.).
În anul 2009, economia ungară s-a contractat cu 6,7%, acest fenomen fiind urmat de recesiune economică. În acelaşi an, datoria publică s-a ridicat la 65% din PIB. La douăzeci de ani de la căderea Zidului Berlinului, Ungaria se afla într-o situaţie marcată de dificultăţi economice şi politice, de tensiuni sociale. La începutul anului 2009, s-a manifestat criza gazului, declanşată de întreruperea furnizării gazelor de către Ucraina, s-au declanşat confruntările de stradă din oraşul Miskoic, provocate de atacurile minorităţii rome, urmate de demonstraţiile de protest a 3-4000 de persoane, la care au participat şi organizaţii de extremă dreapta, Magyar Garda şi Jobbik. 
Tot la începutul anului 2009, criza financiară s-a manifestat intens, datorită devalorizării monedei naţionale şi a politicii devizelor. În luna februarie 2009, producţia industrială a scăzut cu aproape 20%, fenomen care s-a produs şi în alte ţări europene: Estonia (-20%), Slovacia (-17%), Olanda (-16%). Această scădere a provocat o creştere a şomajului care a ajuns la 10,4%. Pe 5 aprilie 2009, la conducerea guvernului a fost numit Gordon Bajnai, fost ministru al economiei. 
Guvernul, format nu numai din oameni politici, ci şi din 7 experţi independenţi, a avut ca obiectiv scoaterea economiei din recesiune economică. Guvernul Gordon Bajnai a elaborat un set de măsuri cuprinse într-un plan de austeritate care prevedea îngheţarea salariilor funcţionarilor publici timp de doi ani,  scăderea salariilor miniştrilor cu 15%, suprimarea celui de-al 13-lea salariu/pensie, reducerea alocaţiilor familiale, stabilirea vârstei de pensionare la 65 ani, eliminarea unor subvenţii, prestaţii sociale etc. Fostul guvern condus de tehnocratul Gordon Bajnai a redus deficitul public la 4% din PIB, faţă de 9% în 2006. FMI şi Banca Mondială au apreciat pozitiv măsurile guvernului.

În anul 2010, creşterea PIB-ului a fost de 0,6%, fiind prognozată o creştere de 3,7%, în anul 2011. Inflaţia este prevăzută să se ridice la 4,1% în 2010, iar şomajul a atins nivelul de peste 10% din populaţia activă a Ungariei. În luna februarie 2010, guvernul a apreciat că nu ar mai avea nevoie de ultima tranşă a sprijinului internaţional şi a renunţat la un nou sprijin din partea Uniunii Europene. Moneda naţională s-a stabilizat, iar finanţarea poate fi asigurată pe pieţe.
Conform unui comunicat al Comisiei Europene, în luna februarie 2010, Ungaria a renunţat la o nouă tranşă (în valoare de 1 miliard euro) din ajutorul negociat în 2008 cu Uniunea Europeană. Tranşa va rămâne la dispoziţia Ungariei în caz de nevoie. Comisia Europeană a precizat că datele celei de-a patra evaluări a acordului au arătat că Ungaria a îndeplinit programul asumat în acordul de asistenţă financiară, pe doi ani, de 20 miliarde euro. Ca urmare a unor măsuri de economisire, Ungaria a menţinut deficitul la 3,9% din PIB, în anul 2009. Comisia Europeană a precizat că, în anul 2010, deficitul bugetar va fi de 3,8% din PIB, şi că în anul 2011, conform angajamentelor, acesta va trebui să scadă sub 3% din PIB. Până în prezent, Ungaria a primit de la UE trei tranşe, în valoare de 5,5 miliarde euro din pachetul total de 6,5 miliarde euro. 

1.2. O criză politică latentă 
În aprilie 2006, socialiştii maghiari obţinuseră victoria electorală, ceea ce le-a permis continuarea guvernării începute în anul 2002. Primul ministru, Ferenc Gyurcsany (MSZP) a preluat conducerea guvernului, de la predecesorul său Peter Medggyessy. Ferenc Gyurcsany, miliardar intrat în politică din pasiune, a încercat reformarea din interior a Partidului Socialist, lansând un nou tip de politică, o nouă cultură politică şi un nou stil de conducere. În acest demers el a încercat să-i implice şi pe cei din aripa mai conservatoare a partidului
. 
Figură spectaculoasă a tinerilor socialişti, Ferenc Gyurcsany a fost un militant al stângii, chiar în perioada comunistă, ceea ce nu l-a împiedicat ca, în anii ’90, să se îmbogăţească, desfăşurând afaceri în domeniul imobiliar. O parte a populaţiei a văzut în el imaginea reuşitei sociale, în timp ce alţii au interpretat această ascensiune ca pe o ilustrare a modului în care foştii comunişti au reuşit să prospere după 1989. În anii ’90, Ferenc Gyurcsany a format un grup de intelectuali social-democraţi şi liberali. El a studiat ştiinţele politice şi a publicat lucrări în care anunţa intenţia de a renova mişcarea de stânga, prin reînnoirea politicii economice şi a mijloacelor de comunicare, în acord cu evoluţiile secolului XXI. În timpul campaniei electorale din 2006, el a comunicat zilnic, prin intermediul blogului său, unde prezenta reflecţii politice şi dialoga cu electoratul tânăr. Deşi mulţi membri ai partidului i-au criticat atitudinea, charisma sa a permis recâştigarea alegerilor de către socialişti. 

În iunie 2006, Ferenc Gyurcsany a format un guvern de coaliţie a socialiştilor cu Alianţa democrat-liberalilor (SZDSZ), asigurând sprijinul parlamentar al guvernului. În Parlament, socialiştii şi liberalii aveau 210 voturi, din cele 386, iar opoziţia deţinea 175 de voturi (164 voturi FIDESZ, 11 voturi Forumul Democratic), plus 1 vot al unui parlamentar independent. 
Încă din timpul campaniei electorale, Ferenc Gyurcsany anunţase o perioadă de realizare a unor reforme ample, considerate de el cele mai importante de la sfârşitul comunismului şi până în prezent. Intenţia sa declarată a fost aceea de a face din Ungaria o ţară competitivă, specializată în activităţi economice menite a aduce o valoare adăugată sporită, performante la nivel internaţional. În iunie 2006, guvernul a decis luarea unor măsuri importante de austeritate (creşterea impozitelor şi scăderea cheltuielilor publice), pentru a limita deficitul bugetar.

Programul lansat de guvernul socialist-liberal a vizat reforma profundă a serviciilor publice şi a cuprins „100 de măsuri pentru primele 100 de zile de guvernare”, măsuri de austeritate luate cu scopul de a diminua deficitul public. Prin acest program el a încercat să reformeze sistemul de sănătate şi pe cel al pensiilor, puternic deficitare în acea perioadă.
Programul „Muncă, Cunoaştere, Proprietate”, elaborat de premierul Ferenc Gyurcsany, a încercat să reformeze sistemul de impozite, învăţământul şi privatizarea întreprinderilor de stat. Aceste reforme au întâmpinat rezistenţa populaţiei, pusă în evidenţă de anchetele de opinie publică
.
Noul guvern s-a confruntat cu două provocări contradictorii: promovarea unor politici sociale şi a unor măsuri de austeritate de tip liberal (creşterea TVA, creşterea impozitelor, a inflaţiei, a preţului serviciilor publice etc.). Ferenc Gyurcsany, a avut ambiţia de a defini o nouă politică, prin reconcilierea celor două tendinţe de acţiune guvernamentală. 
Guvernul socialist-liberal a încercat să aplice ideile de modernizare ale Ungariei prin ruptura cu trecutul. Acest program de reconstrucţie a societăţii se baza pe principiile responsabilităţii individuale, pe manifestarea conştiinţei cetăţeneşti, pe aplicarea unei noi politici, elaborate cu scopul de a rezolva problemele economice prin valorile intrinseci ale societăţii. 
În sistemul de sănătate a fost introdusă ideea responsabilităţii individuale, iar guvernul a încercat privatizarea serviciilor medicale, crescând iniţial preţui consultaţiilor medicale. Această decizie s-a bazat pe datele statistice care arătau faptul că ungurii se duc la medic în medie de 13 ori pe an, spre deosebire de Marea Britanie unde cetăţenii merg la medic în medie de 5 ori. Guvernul a decis, de asemenea, creşterea taxei de plată la înscrierea la universitate (taxă în valoare de 400 euro). 

Referendumul din 9 martie 2008, iniţiat de opoziţia de dreapta, a reprezentat un test important al guvernanţilor. Referendumul a avut loc în jurul întrebării: „Vreţi ca universitatea şi serviciile medicale să rămână gratuite?”, iar răspunsul cetăţenilor a fost masiv afirmativ, ceea ce a dus la anularea măsurilor iniţiate de guvern. Curtea Constituţională nu a aprobat referendumul, întrucât legea fundamentală interzicea consultarea populară pe o temă legată de bugetul de stat, apreciind că guvernul nu ar putea acţiona dacă programul său este atacat prin referendumuri. 
Referendumul s-a desfăşurat totuşi şi, în martie 2008, 83% din cetăţenii maghiari s-au pronunţat pentru anularea acestor măsuri. Acest referendum a reprezentat o contestare a politicii guvernului şi a dus la demisia ministrului sănătăţii (SZDSZ), în aprilie 2008. Partidul Liberal, care deţinea portofoliul sănătăţii, a fost acuzat de opoziţie că ar fi desfăşurat afaceri imobiliare cu spaţiile unor spitale. În acest context, guvernul a suspendat privatizarea parţială a asistenţei medicale, iar liberalii au părăsit coaliţia pe data de 30 aprilie 2008.

Ca urmare a acestei crize politice, guvernul Ferenc Gyurcsany a fost supus unei moţiuni de cenzură în Parlament, iar premierul a fost nevoit să demisioneze pe 21 martie 2009, părăsind şi conducerea Partidului Socialist. Conform declaraţiilor sale, Ferenc Gyurcsany a demisionat cu scopul de a asigura reformele necesare, o majoritate guvernamentală stabilă şi o atitudine responsabilă a opoziţiei
.

 Ulterior, Ferenc Gyurcsany a recunoscut că a făcut erori politice importante: aceea de a nu fi îndemnat populaţia să facă economii şi de a avertiza asupra riscurilor consumului excesiv; de a nu fi reuşit să reducă deficitul bugetar; de a nu fi dus până la capăt reformele şi îndatorarea în devize a persoanelor particulare şi a întreprinderilor (mai ales după 2006). 
Din punct de vedere politic, în perioada 2006-2009, reformele întreprinse de Ferenc Gyurcsany au creat tensiuni în baza identitară a stângii. Ca lider al Partidului Socialist, Ferenc Gyurcsany, a încercat să definească noua identitate a stângii. Un timp, această tentativă a reuşit, dar odată cu căderea lui Ferenc Gyurcsany, susţinerea populară a acestor idei a scăzut şi a demobilizat electoratul de stânga.

Pe 14 aprilie 2009, Partidul Socialist a propus ca succesor în funcţia de prim-ministru un candidat care avea nevoie de susţinerea opoziţiei de centru-dreapta. Gordon Bajnai, un tânăr specialist, fost ministru al economiei, independent, a preluat conducerea guvernului, fiind susţinut de socialişti şi votat cu majoritate în Parlament. Această schimbare a evitat organizarea alegerilor anticipate în Ungaria, iar Gordon Bajnai a declarat, încă de la preluarea funcţiei, că nu se va prezenta la alegeri în anul 2010. 
Încă de la început, el a anunţat un program de reforme dure: îngheţarea salariilor şi a pensiilor, eliminarea celui de-al 13 salariu în sectorul bugetar şi a mai multor ajutoare sociale acordate familiilor. El a redus veniturile miniştrilor şi  propriul său salariu, stabilindu-l, în mod simbolic la 1 forinţ. Programul său guvernamental s-a numit dealtfel: „Un an, un program, un forint”. În perioada 2009-2010, programul guvernamental a realizat trei reforme principale: a pensiilor,  a impozitelor  şi a ajutoarelor sociale. 
Criza politică din Ungaria, desfăşurată concomitent cu cea din Cehia, Ucraina şi alte ţări din zonă, a pus în evidenţă dificultăţile democraţiilor din Europa Centrală şi de Est. 
1.3. Noi schimbări ale sistemului politic ungar
Criza economică a pus în evidenţă instabilitatea sistemelor politice din Europa Centrală şi de Est, după crizele economice urmând un adevărat tsunami politic. Unii analişti politici au subliniat faptul că originile situaţiei de criză economică şi politică din Ungaria s-au aflat în însuşi procesul tranziţiei
. În Ungaria, enorma creştere a şomajului în ultimii 2-3 ani s-a datorat nu numai crizei, ci şi lipsei unui mediu economic propice, austerităţii impuse de aderarea ţării la UE. Ultimele măsuri de austeritate au întâmpinat din aceste cauze o mare rezistenţă a populaţiei. 

 Evaluările tranziţiei nu au luat în considerare evoluţiile sociale profunde şi consecinţele disparităţilor create, iar dezbaterea publică nu a reuşit să abordeze în mod deschis şi eficient aceste realităţi. Declanşarea crizei nu a dus imediat la o dezbatere referitoare la modalităţile credibile de combatere a ei. 
În octombrie 2008, guvernul a organizat la Academia de Ştiinţe o reuniune naţională în care au fost analizate efectele crizei economice. Primul ministru s-a întâlnit cu peste 60 de personalităţi importante din lumea politică, economică şi intelectuală a ţării pentru a găsi soluţii la problemele grave cu care se confrunta economia maghiară. Dezbaterile au fost însă marcate de dispute aprinse politice care au creat dificultăţi găsirii unor soluţii eficiente
.
Tentativa socialiştilor, în cei opt ani de guvernare, de a realiza reformele necesare ieşirii ţării din criză, nu a convins societatea, nici oamenii de afaceri, nici sindicatele
. Guvernul socialist aflat la guvernare nu a reuşit să realizeze o interpretare complexă a tranziţiei. Situaţia de criză a fost determinată în principal de degradarea rapidă a balanţei de plăţi, de dependenţa puternică de capitalul străin, de atitudinea societăţii faţă de procesul tranziţiei, dar şi de propria incapacitate a socialiştilor de a formula un program coerent şi eficient. 


Pe toată perioada guvernării 2006-2010, viaţa politică ungară a fost tensionată, marcată de proteste de stradă, determinate de criză economică şi de permanenta confruntare politică dintre putere şi opoziţie. 
În legislatura 2006-2010, în Parlamentul ungar au fost prezente patru partide politice:

1. Partidul Socialist (MSZP) - provenit din fostul partid comunist, Partidul Socialist Muncitoresc Ungar (MSZMP). Partidul a fost creat în anul 1989 şi s-a aflat la conducerea ţării din anul 2002. Partidul este condus de Ildiko Lendvai;
2. Alianţa Tinerilor Democraţi – Uniunea Civică (FIDESZ-MPP), principalul partid de opoziţie, a fost creat pe 30 martie 1988. Alianţa este condusă de fostul prim-ministru (1998-2002), Viktor Orban;
3. Alianţa Democraţilor Liberi (SZDSZ), fost membru al coaliţiei guvernamentale, a fost fondată în 1988. Ea este condusă de Atilla Retkes.
4. Forumul Democrat (MDF) creat în 1987, este un partid de dreapta (mai moderat). El este condus de Ibolya David.
După două decenii, sistemul politic maghiar a conservat o elită politică reprezentată de partidele politice tradiţionale, deşi numeroase studii ale vieţii politice ungare arată că partidele politice aveau nevoie de o reînnoire de fond, atât a ideilor, a elitelor, cât şi a modurilor lor de organizare şi acţiune politică. 
Încă de la alegerile europene din iunie 2009, a fost evident că sistemul politic, de tip bipartid clasic, are limite, că electoratul maghiar nu a mai acordat voturile celor două mari partide tradiţionale (socialist şi liberal), deschizând calea intrării în Parlamentul European a unei formaţiuni politice relativ noi, Mişcarea pentru o Ungarie mai bună (Jobbik). 

Politica internă a dominat alegerile europene, iar electoratul şi-a exprimat nemulţumirea faţă de politica guvernului socialist. La aceste alegeri, FIDESZ a reuşit să obţină 14 mandate în Parlamentul European, în timp ce Partidul Socialista a înregistrat o mare înfrângere electorală. Formaţiunea politică Jobbik a reuşit să obţină 3 mandate, iar Forumul Democratic 1 mandat.

Scorul electoral deosebit obţinut de formaţiunea politică radicală Jobbik a fost reacţia electoratului maghiar faţă de politica europeană, faţă de partidele politice tradiţionale care nu au reuşit să apere interesele naţionale şi ale cetăţenilor săi. Opţiunea pentru un partid politic de extremă dreapta, cu un discurs antieuropean, s-a justificat, afirmă analiştii, prin dorinţa protejării intereselor naţionale. La alegerile europene acest partid a promovat ideea unui stat puternic şi protecţionist, capabil a acţiona conform interesului comun şi interesului naţional. Jobbik a refuzat ratificarea Tratatului de la Lisabona care ar duce la o omogenizare economică, politică şi culturală a Uniunii Europene şi a optat pentru o Europă a naţiunilor libere, cooperante.

Cea mai radicală manifestare a acestor clivaje a fost considerată ascensiunea forţelor politice de extremă dreapta, prin crearea, în anul 2006, a Gardei maghiare (Magyar Garda), care a atacat satele de ţigani, după ce aceştia au comis crime în cadrul unor comunităţi. În acelaşi timp, ele au manifestat şi unele atitudini antisemite, apreciate ca o ruptură antidemocratică şi o tendinţă spre adoptarea unor metode autoritariste. Mulţi analişti au sesizat expansiunea populismului şi radicalizarea vieţii politice din Ungaria care se explică atât prin efectele crizei economice şi politice, cât şi prin specificul unei anume culturii politice
. 
Majoritatea studiilor au pus în evidenţă rolul particularităţilor culturii politice, specifice ţărilor din Europa Centrală şi de Est, culturi marcate de moştenirea comunistă, de modificările aduse în socializarea politică de schimbările produse după 1989. În general, termenul de cultura politică exprimă un pattern de înţelegere, simţiri şi atitudini pe care îl are un popor în raport cu o poziţie politică
, ea fiind expresia colectivă a perspectivelor politice şi ale valorilor indivizilor care alcătuiesc o societate
. Mai concret, ea reprezintă normele, valorile şi aşteptările societăţii în raport cu politica şi guvernarea ţărilor din Europa Centrală şi de Est (ce e acceptabil, inacceptabil în guvernare). În Ungaria, ca şi în toate ţările din Europa Centrală şi de Est s-a manifestat, iniţial, o neîncredere în raport cu noile valori ale economiei de piaţă şi ale globalizării.
  În acelaşi timp, în Ungaria, tradiţiile politice au avut un rol important, mai ales în abordarea problemelor raportului Est/Vest, a suveranităţii de stat, a clivajele religioase (catolic/protestant) şi a celor etnice
. Modelul autoritarist al regimurilor din perioada interbelică şi al celui comunist (cu diferite etape: cel clasic 1948-1963; regimul autoritar Kadar 1960-1970; etapa mai relaxată a anilor ’80) a avut ca efecte controlul centralizat al statului, atomizarea societăţii, dar şi dezvoltarea timidă a unei economii private şi a unei „societăţi duble”(cu elemente socialiste, dar şi cu elemente de tip capitalist). Lunga tradiţie a regimurilor autoritare a avut drept consecinţe slaba reprezentare a intereselor diferitelor grupuri sociale şi a societăţii civile, manifestarea unor atitudini sociale şi politice intolerante, apatia politică, lipsa de pragmatism, lipsa elitei politice. După 1989, schimbările societăţii (cele constituţionale şi economice) nu au produs rapid schimbări ale atitudinilor civice,  tranziţia fiind realizată în mod limitat, iar schimbările economice au întâmpinat dificultăţi, atitudini civice de protest.
Aşa cum au remarcat numeroşi teoreticieni ai perioadelor de tranziţie, în Ungaria, principalele probleme vor fi cele legate de rezolvarea problemelor economice, de evoluţia identităţii maghiare, de adaptarea la cultura politică europeană comună. Ca şi în multe alte ţări europene (Olanda, Danemarca, Austria, Finlanda, Grecia etc.), ascensiunea partidelor extremiste a dus la slăbirea partidelor social-democrate, aflate deja în dificultate
. 
Referitor la evoluţia social-democraţiei ungare, se poate afirma că, încă de la începutul tranziţiei, Partidul Socialist a încercat  permanent reînnoirea sa, mai ales prin reluarea unor idei caracteristice  cele de-a treia căi, orientare specifică multor partide social-democrate europene şi prin promovarea unor lideri tineri (Ferenc Gyurcsany, Gordon Bajnai, Attila Mesterhazy ). Acest demers a permis, o perioadă, occidentalizarea politicii guvernamentale şi aderarea Ungariei la Uniunea Europeană. Ulterior, pe măsura aplicării reformelor, partidul social-democrat ungar a cunoscut un proces intens de dezafectare electorală, însoţit de fenomene de dezorganizare, ceea ce a produs o derută a electoratului de stânga
.

Criza internă a partidului a fost determinată de uzura guvernărilor, de factori structurali legaţi de un leadership deficitar, de moştenirea unor moduri acţiune depăşite, de redefinirea ideologică îngreunată de politica tip patch work, prin care s-a încercat asamblarea unor poziţii foarte heterogene, în cadrul aceleaşi politici. Criza singurei formaţiuni politice de stânga din Ungaria s-a datorat şi unor erori ale unor lideri politici care au decredibilizat partidul în rândul electoratului. 
Demisia lui Ferenc Gyurcsany din anul 2009 a avut, de asemenea, consecinţe nefaste asupra Partidului Socialist care a rămas, fără lider, fără agendă politică credibilă şi fără un program politic coerent. Acest eveniment a pus în evidenţă carenţele ideologice şi organizaţionale care se manifestau de mult timp în cadrul social-democraţiei maghiare. După opt ani de guvernare, baza electorală a Partidului Socialist s-a erodat din cauza crizei economice care a dus la măsuri sociale dure: creşterea impozitelor, scăderea ajutoarelor guvernamentale, îngheţarea pensiilor etc.
După înfrângerea electorală, suferită la alegerile europene din iunie 2009, Partidul Socialist a încercat să schimbe politica şi liderii săi. Preşedinta partidului, Ildiko Lendvai, a încercat să reînnoiască conducerea, aducând în cadrul ei tineri reprezentanţi, ţinând cont de faptul că în interiorul partidului se manifesta de mult confruntarea dintre tineri şi vechea generaţie. Alegerea candidatului partidului la funcţia de prim ministru la alegerile legislative din 2010 s-a făcut în mod democratic, ceea ce a dus la desemnarea unui candidat din tânăra generaţie.
Una din marile probleme ale guvernărilor de stânga a fost aceea că opoziţia a refuzat permanent colaborarea cu puterea şi că în toată perioada de guvernare, socialiştii au fost puternic stigmatizaţi de către aceasta. Campania promovată de FIDESZ a folosit anticomunismul ca instrument politic de combatere a adversarilor politici. În acest context, social-democraţii maghiari nu au reacţionat eficient, accentuând o identitate de stânga clară.
Din punct de vedere politic, continuitatea clivajelor stânga-dreapta s-a menţinut, dar s-a realizat permanenta schimbare a retoricii partidelor de stânga şi de dreapta, în funcţie de problemele economico-sociale, dar şi de probleme religioase sau etnice. Din această cauză, a fost foarte dificilă identificarea ideologică a partidelor politice de către electorat. Dreapta, altădată de tradiţie liberală, a avut, în poziţia de partid de opoziţie, o orientare etatistă, cu accente de stânga, cerând creşterea alocaţiilor de şomaj şi a pensiilor. Această permanentă poziţionare a opoziţiei ca o forţă critică a guvernării, a dus implicit la confiscarea unor teme sociale, specifice stângii. 
Aceste confruntări politice au făcut dificilă distingerea între formaţiunile politice de stânga şi cele de dreapta, distincţii care, aşa cum au observat mulţi specialişti ai proceselor de democratizare, au avut înţelesuri specifice în ţările Europei Centrale şi de Est
. Pentru Partidul Socialist ungar, acest fenomen a făcut dificilă construirea unei noi identităţi de stânga şi conservarea electoratului său tradiţional.
În acest context, în perioada opoziţiei, FIDESZ a devenit din ce în ce mai mult un partid antisistem care a avut ca obiectiv schimbarea sistemului politic, efectuarea unor modificări majore în cele două mari câmpuri politice. Deziluzia produsă de guvernul socialist-liberal a deschis calea ascensiunii FIDESZ care a avut, din opoziţie, o agendă politică mai largă.
După anul 2002 a avut loc o intensificare a polarizării sociale şi politice. Permanenta confruntare între putere şi opoziţie, demonstraţiile de stradă din această perioadă au demonstrat, încă o dată, că scena politică ungară a rămas una dintre cele mai polarizate din Europa Centrală şi de Est, acest raport conflictual dintre putere şi opoziţie invadând întreaga societate. 
Viaţa politică din Ungaria a fost marcată de permanenta confruntare dintre forţele politice de stânga şi partidele de dreapta, actualmente reprezentate de FIDESZ. În urma alegerilor din anul 2006, au avut loc tulburări violente provocate de creşterea impozitelor şi concedierile din sectorul de stat, urmate de reacţii la fel de puternice după dezvăluirile de presă legate de declaraţiile primului ministru, Ferenc Gyurcsany. Analiştii au apreciat că au fost cele mai dure demonstraţii de stradă, după căderea comunismului
.

Starea tensionată a societăţii s-a constituit pe existenţa unor clivaje importante: economice, agravate de criza economică; politice, legate mai ales de opoziţia faţă de vechea nomenclatură; pe clivajul urban/rural şi pe alte tipuri de clivaje (ex. religioase, etnice) 
. 
2.  ALGERILE  LEGISLATIVE  DIN  UNGARIA

2.1. Teme ale campaniei electorale
Preşedintele Republicii, Laszlo Solyom, a anunţat pe 22 ianuarie 2010 că alegerile legislative se vor desfăşura între 11-25 aprilie 2010 şi că durata campaniei electorale va fi cea mai scurtă din istoria electorală a ţării.

Principalele teme ale campaniei electorale au fost legate de criza economică şi de soluţiile propuse de partidele politice pentru rezolvarea problemelor economice şi sociale cu care se confruntă în prezent societatea maghiară. Confruntarea electorală a avut ca subiecte importante şomajului, reforma sistemului de pensii, într-o ţară cu un număr ridicat de pensionari şi o populaţie în continuă scădere, precum şi asigurarea securităţii cetăţenilor. 
Partidul Socialist l-a ales candidat la funcţia de prim ministru, pe Attila Mesterhazy, în vârstă de 35 ani, liderul grupului parlamentar socialist din Parlament. Această alegere, susţinută de principalii lideri socialişti, a demonstrat voinţa de reînnoire a socialiştilor şi a reprezentat noua generaţie a social-democraţilor. Absolvent de ştiinţe economice, el a studiat în Spania, Olanda şi Austria, a fost în echipa guvernului Gyula Horn în perioada 1997-1998 şi a activat drept consilier al fostului premier Peter Medgyessy. Attila Meserhazy a fondat grupul Tânăra stângă în cadrul Partidului Socialist. 
În campania electorală, Attila Mesterhazy a lansat iniţiativa unei atitudini mai puţin agresive în raport cu FIDESZ, propunând găsirea unui consens politic în domeniile cele mai importante pentru Ungaria. Candidatul socialist, Attila Mesterhazy, l-a acuzat totuşi pe Viktor Orban că vrea să instaureze în Ungaria sistemul partidului unic şi că oferă electoratului iluzii. El a adoptat o atitudine mai fermă în raport cu formaţiunea politică Jobbik, identificată ca o formaţiune antidemocratică autoritară. 
Succesul electoral al candidatului socilist a fost afectat de un scandal de corupţie mai vechi, afacerea Zuschlag, în care a fost implicat, pe perioada când fusese secretar de stat în Ministerul Tineretului. Attila Mestehazy a încercat să recâştige încrederea electoratului prin realizarea unui amplu turneu electoral, început pe 27 februarie 2010, turneu care a cuprins 100 de municipalităţi. 
În discursul său electoral, el a arătat că, pentru depăşirea crizei economice, este necesară creşterea investiţiilor, scăderea contribuţiilor sociale cu 4% în 4 ani, ceea ce ar putea duce la creşterea locurilor de muncă cu 1% pe an. Pe toată durata campaniei electorale Attila Mestehazy a subliniat rezultatele deosebite obţinute de premierul Gordon Bajnai în gestionarea crizei economice.
Partidul Socialist a prezentat programul electoral în care a fost prevăzută lansarea unui nou sistem de pensii în 2011. Pe baza acestui program electoral, socialiştii au încheiat o alianţă cu reprezentanţii pensionarilor reuniţi într-o asociaţie cu peste 140.000 membri.

În campania electorală, Partidul Socialist a anunţat în programul electoral câteva priorităţi: o protecţie sporită împotriva inegalităţilor sociale, necesitatea de a crea noi locuri de muncă, oferirea unor posibilităţi extinse minorităţilor de a se integra în societate, consolidarea statului, care va trebui să se adapteze nevoilor cetăţenilor.

Pe parcursul campaniei electorale Partidul Socialist s-a confruntat cu atacurile dure ale opoziţiei şi, de aceea, a încercat să se redefinească, prin opoziţie, cu dreapta pe care a considerat-o o forţă politică antidemocratică, inresponsabilă şi periculoasă.

Candidatul socialist, Attila Mesterhazy, a avut de înfruntat popularitatea deosebită a celorlalţi candidaţi. Sondajele de opinie arătau că în fruntea personalităţilor preferate de maghiari, se aflau preşedintele ţării, Laszlo Solyom, Vikton Orban, urmat de Lajos Bokros, economist cu mare experienţă.
În campania electorală, liderul FIDESZ, Viktor Orban a afirmat că principala prioritate va fi aceea de a aduce Ungaria pe calea relansării economice. Reamintind că ţara are nevoie de o conducere fermă, el a subliniat că elitele politice trebuie să revină la valorile comune, fundamentale, precum munca, familia, sănătatea şi ordinea. A fost astfel anunţat un alt obiectiv politic important, acela de a elimina dezbaterile sterile, ruptura valorilor, prin promovarea unei politici de centru, în acord cu interesul naţional
. Această afirmaţie a întărit decizia anterioară, luată în februarie 2010, când Viktor Organ a exclus orice posibilitate de a face o coaliţie cu partidul de extremă-dreapta, Jobbik
. Totuşi, reprezentanţii FIDESZ au vorbit în campania electorală despre teme naţionaliste, precum cea a „Marii Ungarii”.

FIDESZ a anunţat intenţia de a-l aduce în faţa justiţiei pe Ferenc Gyurcsany, fostul prim-ministru, şi pe fostul ministru de finanţe, Janos Veres, pentru faptul că au ascuns unele date referitoare la situaţia reală a ţării din 2006.

Liderul FIDESZ, Viktor Orban, a acuzat Banca Centrală şi autorităţile care au reglementat pieţele financiare că au avut o mare responsabilitate în declanşarea actualei crize economice în care se află Ungaria. Ei l-au acuzat şi pe Attila Mesterhazy că a agravat situaţia, fiind un continuator al politicii lui Ferenc Gyurcsany, luând măsuri de austeritate care au înrăutăţit situaţia populaţiei şi au frânat creşterea economică. În acest sens, Viktor Orban a apreciat că este momentul realizării unei reînnoiri a politicii guvernamentale prin care să se ridice măsurile de austeritate impuse de socialişti.
Viktor Orban a anunţat intenţia de a obţine majoritatea absolută în Parlament, pentru a modifica Constituţia şi a solicitat electoratului acordarea un vot masiv, decisiv pentru schimbare. FIDESZ, deşi aflată în opoziţie, a reuşit să mobilizeze strada, liderul ei afirmând că „Patria nu poate fi în opoziţie”.
Viktor Orban a accentuat că, în prezent, statul este incapabil să asigure ordinea publică, poliţia pierzând controlul asupra situaţiei. FIDESZ s-a manifestat ca un partid liberal, însă cu accente conservatoare, care a avut un slogan tipic conservator „muncă, cămin, familie”.

Viktor Orban a promis acordarea dublei naţionalităţi maghiarilor din străinătate, afirmând că „esenţa culturală este ceea ce ne diferenţiază de alte grupări naţionale şi ceea ce guvernul trebuie să protejeze”. Demn de menţionat este faptul că aproximativ 3,3 milioane de maghiari se află în străinătate (1,4 milioane în România, 520.000 în Slovacia, 293.000 în Serbia, 156.000 în Ucraina, 26.000 în Austria şi 16.000 în Croaţia).
FIDESZ a promis regândirea sistemului de sănătate şi a criticat guvernul că a diminuat sumele alocate medicilor de familie. În domeniul pensiilor, poziţia nu a fost foarte clară: unii lideri FIDESZ au vorbit de aplicarea sistemului suedez, în care cetăţenii au şi un cont privat în care cotizează de-a lungul anilor de activitate, dar ulterior această poziţie nu a mai fost confirmată
. În Ungaria, sistemul de pensii este afectat de fenomenul îmbătrânirii populaţiei şi de munca la negru desfăşurată de o parte importantă a populaţiei. Lideri ai FIDESZ au promis menţinerea nivelului pensiilor la valoarea lor reală.
În timpul campaniei electorale, liderul FIDESZ a anunţat modificarea legii presei, cu scopul de a raţionaliza acest sector; reducerea numărului aleşilor locali, şi modificarea legii dublei naţionalităţi.

Mişcarea pentru o Ungarie mai bună (Jobbik) a reuşit să obţină la ultimele alegeri europene un scor electoral surprinzător: 14,77% din voturi, obţinând 3 din cele 22 locuri de care dispune Ungaria în Parlamentul European.
Înfiinţată în 2003, formaţiunea a fost foarte populară în rândul tinerilor, opunându-se ferm formaţiunii FIDESZ. Partidul Jobbik, condus de Gavor Vona şi Krisztina Morvai, partid de extremă-dreapta, cu atitudine antimondialistă, care îl venerează pe generalul Horthy, a încercat să răstoarne ierarhia partidelor politice ungare, oţinând locul al treilea în alegeri.
În alegerile legislative din aprilie 2010, Jobbik a elaborat un manifest electoral, de peste 80 de pagini, care a prezentat viziunea pentru o schimbare radicală a Ungariei
. Partidul Jobbik a prezentat un program radical şi coerent sub deviza „O nouă forţă, un nou radicalism”. În program s-a propus un nou model economic, bazat pe agricultură, pe limitarea vânzărilor pe pământ către străini, pe reintroducerea principiului administrării colective, astfel încât activitatea în agricultură să fie competitivă pe plan internaţional. Această propunere a fost foarte populară printre agricultori, marii perdanţi ai tranziţiei
. În program au fost cuprinse măsuri legate de redresarea finanţelor publice şi crearea unei jandarmerii pentru eradicarea crimelor comise de ţigani, garantând astfel protecţia cetăţenilor.

Programul electoral prevedea aşadar trei obiective principale: crearea de locuri de muncă, menţinerea ordinii publice şi consolidarea comunităţii. 
Partidul a afirmat că frontierele sale nu sunt ale ţării, ci ale naţiunii ungare, că ungurii nu au cunoscut autonomia de două decenii şi este necesar a restabili dreptul la autonomie. Formaţiune politică creştină şi naţionalistă, ea s-a opus aderării Ungariei la Uniunea Europeană. 
În politica externă, partidul doreşte emanciparea de sub dominaţia euroatlantică şi revizuirea Tratatului de la Lisabona, a cărei ratificare o consideră antidemocratică. Primul ministru, Gordon Bajnai, a acuzat Jobbik de atitudine antidemocratică şi a propus declararea unei “carantine politice” în raport cu aceasta. Analiştii au apreciat riscul ca această formaţiune politică să obţină 10% din voturi, ce ar putea deschide calea ascensiunii acesteia în viitor, ameninţând proiectul european.
Mişcarea pentru o Ungarie mai bună (Jobbik) a propus taxarea companiilor multinaţionale şi renegocierea vânzării terenurilor către străini. 
Formaţiunea Jobbik a manifestat o atitudine critică faţă de clasa politică, faţă de corupţie şi de situaţia economică dificilă a ţării, atrăgând astfel un număr mare de susţinători. Formaţiunea a propus, de asemenea, îndepărtarea foştilor comunişti şi a liberalilor extremişti de la conducerea ţării. Din acest motiv, ea a fost apreciată de analiştii politici drept un catch all party, care a combinat antisemitismul cu opoziţia faţă de putere şi faţă de elitele conducătoare. 
Analiştii politici au remarcat faptul că electoratul neliniştit de efectele crizei, a căutat cuvinte simple pentru soluţii imediate, oferite de discursul extremei dreapte. Primarul Budapestei, Gabor Demszky (SZDSZ), a acuzat această formaţiune politică de ură faţă de statul de drept, faţă de evrei şi romi, şi faţă de toţi cei care nu le împărtăşesc opiniile. El a considerat că intrarea masivă în Parlament a acestui partid va vulnerabiliza democraţia în Ungaria.
Forumul Democrat (MDF) s-a prezentat ca un veritabil oponent al partidului lui Viktor Orban, considerându-se un partid conservator responsabil. Forumul Democratic, partid conservator cu mare forţă după 1990, înaintea alegerilor a înregistrat o scădere masivă în sondaje. În aceste condiţii, Forumul Democrat l-a prezentat drept candidat la funcţia de prim ministru pe Lajos Bokros care deţinea o încredere importantă a electoratului în sondaje având o cotă de 26%  (după Viktor Orban, care avea 47% şi înaintea lui Attlila Mesterhazy, ce deţinea 15% din încrederea electoratului). 
Liderul partidului, Ibolya David, a decis cooperarea la Budapesta cu liberalii (SZDSZ), ce reprezentau un electorat urban instruit. Cu sloganul „Munca şi demnitatea construiesc o Ungarie modernă”, Forumul democrat a propus creşterea bazei de impozitare şi scăderea taxelor, în scopul redresării finanţelor publice. În acelaşi timp, pentru veniturile minime se propunea eliminarea impozitelor. Partidul a propus, de semenea, creşterea ratei folosirii forţei de muncă cu 10 procente şi reformarea sistemului de pensii.

Alianţa Democraţilor Liberi (SZDSZ) a traversat o criză internă puternică, ceea ce a slăbit poziţia forţelor politice de centru-stânga, având în vedere că ei au fost cei care au sprijinit tot timpul guvernările de stânga. Pe 19 noiembrie 2009, ca urmare a tensiunilor din partid, a fost creat, de foşti membri ai SZDSZ, un nou partid de stânga, intitulat Poporul liber pentru Ungaria (Szema). 
În februarie 2010, deşi între ele există diferenţe ideologice importante, MDF şi SZDSZ, au negociat un acord vizând crearea Centrului Democratic
. Programul politic al Centrului s-a intitulat ”Muncă şi Demnitate” şi a fost elaborat sub coordonarea lui Lajos Bokros. Programul a vizat în principal probleme sociale, având drept scop realizarea egalităţii şi solidarităţii sociale.

În lupta electorală a intrat şi un nou partid, un partid ecologist denumit semnificativ Politica poate fi altfel, condus de Andras Schiffer, jurist, membru a numeroase asociaţii de asistenţă juridică, care a activat 12 ani în cadrul Societăţii pentru dreptul libertăţii şi care a luat adesea atitudine împotriva unor măsuri economice şi sociale controversate. Andras Schiffer a activat şi în Asociaţia Habeas Corpus care a apărat drepturile homosexualilor şi ale femeilor victime ale violenţei. În anii ’90 el a fost un militant de stânga, ulterior părăsind viaţa politică şi dedicându-se activităţii din organizaţiile nonguvernamentale. În anul 2005, a revenit indirect în politică, susţinând campania electorală a actualului preşedinte, Laszlo Solyom.

În anul 2008, a fondat partidul Politica poate fi altfel, partid ce are o structură de conducere foarte democratică, fiind formată din 13 membri.

Programul partidului a promovat o nouă viziune asupra viitorului ţării, iar liderul său, A. Schiffer, a arătat că principala eroare a clasei politice este întoarcerea în trecut. În viziunea sa, importantă  este elaborarea unei politici care să vizeze viitorul. El a afirmat că partidul său se vrea de stânga, conservator şi liberal în acelaşi timp, subliniind că cele trei puncte de vedere nu sunt incompatibile. 
A. Schiffer a arătat în discursurile sale de campanie că există probleme care au soluţii liberale, aşa cum există alte probleme care pot fi abordate din perspectiva respectării tradiţiilor
. El a solicitat elaborarea unui Cod etic care să definească regulile de desfăşurare şi finanţare ale campaniei electorale. Partidul a încercat să atragă electoratul dezamăgit de cele două mari partide tradiţionale. El s-a creat cu intenţia de a crea o viaţă politică mai justă, mai curată şi mai transparentă. Programul politic a cuprins 12 puncte în care se viza lupta anticorupţie, o dezvoltare durabilă, echitate şi participare cetăţenească. 

2.2.  Rezultatele alegerilor şi semnificaţia lor politică
Camera unică a Parlamentului ungar (Orszaggyules) are 386 locuri, ocupate de parlamentari pentru o perioadă de 4 ani.

Sistemul electoral ungar este unul dintre cele mai complexe din lume: din cei 386 deputaţi, 176 sunt aleşi prin scrutin majoritar în două tururi, în circumscripţii uninominale; 152 sunt desemnaţi prin scrutin proporţional, într-un singur tur, în cele 20 departamente (Budapesta alege, în acest mod, 28 de deputaţi); 58 de deputaţi sunt aleşi pe liste naţionale din locurile rămase neocupate după desfăşurarea celor două tipuri de voturi.
Fiecare cetăţean dă astfel un vot dublu: votează unul din candidaţii din circumscripţia sa şi lista departamentală a unui partid politic. Acest sistem complex de vot are drept scop garantarea reprezentării corecte a primului partid de opoziţie
.
Pentru a fi reprezentat în Parlament, un partid trebuie să obţină 5% din voturile exprimate. Fiecare partid politic care se prezintă în alegeri trebuie să aibă 750 semnături ale alegătorilor săi. În cadrul circumscripţiilor electorale uninominale, candidaţi pot fi fie reprezentanţii partidelor politice, fie reprezentanţii cetăţenilor. În departamente pot prezenta liste doar partidele care au candidaţi în cel puţin ¼ din circumscripţiile uninominale ale departamentului. Dacă un partid primeşte semnături în cel puţin 2 districte ale comitatului (8 la Budapesta, 5 la Pesc şi 3 la Borsod-Abaxxx Zemplen), el poate prezenta candidaţi la nivelul regiunii. Dacă partidul obţine semnături în cel puţin 7 regiuni, el este autorizat să prezinte o listă naţională. În alegerile legislative din aprilie 2010 s-au prezentat 834 candidaţi individuali. 
Pe data de 11 aprilie 2010, aproximativ 8 milioane de alegători au fost chemaţi să desemneze pe cei 386 parlamentari.
După desfăşurarea primului tur al alegerilor legislative, pe 11 aprilie 2010, Alianţa Tinerilor Democraţi FIDESZ, condusă de fostul prim-ministru (din perioada 1998-2002), Viktor Orban, a obţinut 52,73% din voturi, devansând Partidul Socialist (MSZP), aflat la putere de opt ani, care nu a reuşit decât un scor electoral de 19,31% din voturi. Miza alegerilor a fost şi întrecerea pentru obţinerea locului doi. Mişcarea pentru o Ungarie mai bună (Jobbik), condusă de Gabor Vona, a obţinut doar 16,67% voturi, plasându-se pe locul al treilea. Partidul ecologist numit Politica poate fi altfel (LMP) a reuşit un scor electoral de 7,44% din voturi şi a intrat în Parlament. În primul tur de scrutin au fost repartizate 265 de mandate, din totalul de 386 mandate din Parlament. Din acestea, 206 mandate au revenit FIDESZ. Participarea la vot a fost mai slabă decât în 2006, fiind de 64,29% (-3,54% faţă de 2006).
Cel de-al doilea tur, desfăşurat pe 25 aprilie 2010, a avut loc în circumscripţiile în care deputaţii au fost aleşi prin scrutin majoritar uninominal şi unde, fiecare nu a obţinut majoritatea absolută. În turul al doilea de scrutin, doar un alegător din doi (44,17%) s-a prezentat la urne, faţă de 64,29% în primul tur. Cel de-al doilea tur al alegerilor legislative din Ungaria a consolidat poziţia formaţiunii politice de dreapta FIDESZ, condusă de Victor Orban.

Alianţa Tinerilor Democraţi FIDESZ a obţinut majoritatea absolută de 2/3 mandate în Parlament, un eveniment fără precedent în Europa Centrală şi de Est. Conform rezultatelor finale furnizate pe 29 aprilie 2010, FIDESZ deţine  263 mandate în Parlament, cu 5 mai multe decât cele două treimi necesare. Partidul Socialist MSZP, aflat la putere de opt ani, a fost marele învins al acestor alegeri, având în final doar 59 mandate. Formaţiunea politică Mişcarea pentru o Ungarie mai bună Jobbik, condusă de Gabor Vona, a reuşit un scor electoral deosebit, deţinând 47 mandate în viitorul forum legislativ, iar Partidul ecologist Politica poate fi altfel LMP a obţinut , în mod surprinzător, 16 mandate în Parlament.

Conform datelor finale oficiale comunicate de Comisia Electorală
 ungară, pe data de 29 aprilie 2010, rezultatele alegerilor legislative au fost următoarele:

	Partide
politice
	Număr
de voturi tur I
	%
de voturi tur I
	Număr
mandate final

	Alianţa tinerilor democraţi FIDESZ
	2.705.174
	52,73
	263

	Partidul Socialist MSZP
	990.095
	19,31
	59

	Mişcarea pentru o Ungarie mai bună Jobbik
	855.109
	16,67
	47

	Politica poate fi altfel (LMP) ecologist
	383.443
	7,44
	16

	Independenti
	
	
	1


Alegerile au adus formaţiunii FIDESZ o victorie electorală istorică, cea mai mare majoritate obţinută de către un partid în ultimii 20 de ani. Aşa cum anunţaseră afişele electorale ale formaţiunii FIDESZ, „a venit momentul” revenirii la putere a guvernului condus de Viktor Orban, după opt ani de opoziţie. După desfăşurarea alegerilor, Viktor Orban a declarat că electoratul a votat împotriva „lipsei speranţei” şi a promis ieşirea ţării din disperare. El a declarat că Ungaria a votat pentru viitorul său şi că simte că se află în faţa celei mai mari provocări a vieţii sale. Viktor Orban a mai precizat că realizarea aceastei schimbări va depinde de imprevizibilitatea contextului extern, dar că obiectivele politice majore au rămas aceleaşi: crearea unui milion de locuri de muncă în zece ani, scăderea impoziteleor şi lupta împotriva corupţiei. Conform analizei primelor rezultate, FIDESZ a fost susţinut în proporţie de 43% din electoratul său, de persoane cu vârste între 18-29 ani, iar în proporţie de 56% de persoane în vârstă de peste 60 de ani.
După ce a afirmat că "În 1956 oamenii s-au pronunţat împotriva dictaturii comuniste, în 1990 împotriva sistemului monopartinic şi pentru libertate, iar în 2010 au rostit o sentinţă împotriva proastei gestiuni a economiei, în favoarea ordinii şi siguranţei", acum, Viktor Orban este cel care trebuie să-şi dovedească credibilitatea. El a promis electoratului crearea a un milion de noi locuri de muncă în următorii 10 ani, precum şi o relaxare fiscală. Respectarea acestor promisiuni se arată dificilă pe fundalul uriaşei datorii externe, de peste 76 de miliarde de euro. Chiar dacă Ungaria va avea în viitor un guvern stabil, schimbările pe eşichierul politic sunt însemnate şi produc nelinişte, au apreciat analiştii.

Miza alegerilor legislative din 2010 a fost majoră, societatea ungară fiind pusă în faţa unor schimbări politice importante. Rezultatele alegerilor au confirmat că  sistemul politic bipolar ungar s-a schimbat radical. 
O consecinţă politică importantă a fost reculul stângii maghiare, a Partidului Socialist, care a condus Ungaria 12 din cei 20 de ani de viaţă politică democratică
. Înfrângerea suferită de sociaşti la alegerile europene a fost confirmată de alegerile legislative din aprilie 2010. Această înfrângere a avut în principal cauze economice, datorate efectelor actualei crize, dar şi experienţelor economice din ultimele două decenii. Partidul Socialist ungar, aflat la putere din anul 2002, a fost înfrânt, fiind uzat de guvernarea care a dus o politică de rigoare bugetară, dar şi de numeroasele acuzaţii de corupţie
 .

Rezultatele electorale obţinute de socialişti au arătat că încercarea de modernizare a stângii începută de Ferenc Gyurcsany a eşuat, în mare parte, datorită unor erori, dar şi datorită atacurilor populiste ale opoziţiei. Electoratul de bază de stânga, format din pensionari şi cei de vârstă medie, a fost puternic afectat de măsurile de austeritate, cu accent liberal, luate de guvernul socialist. Partidul Socialist a pierdut alegerile, fiind făcut responsabil de de toate necazurile provocate de criză, fapt ce a determinat pierderea, în ultimii 4 ani, a o jumătate din electoratul său tradiţional. Preşedinta partidului, Ildiko Lendvai, a afirmat că această situaţie se explică prin faptul că partidul său a gestionat criza economică, dar misiunea în viitor va fi aceea de a fi principalul partid de opoziţie
. După înfrângerea înregistrată la alegerile parlamentare, preşedintele Partidului Socialist, Ildiko Lendvai, şi-a dat demisia din funcţie, anunţând că la viitorul congres al partidului, care va avea loc la sfârşitul lunii mai sau începutul lunii iunie, va prezenta şi demisia preşedinţiei partidului. 

În Parlamentul ungar au intrat  două partide noi, unul având un scor electoral care arată că scena politică ungară are 3 partide importante. Au ieşit din Parlament Forumul Democratic (MDF) şi Alianţa Democraţilor Liberi (SZDSZ), partide cu mare tradiţie politică.
Alegerile legislative din aprilie 2010 au reconfirmat tendinţa de reînnoire a scenei politice ungare, prin intrarea, inclusiv pe scena politică internă, a formaţiunii politice Jobbik. Cetăţenii au fost dornici de schimbare şi au votat masiv o formaţiune politică nouă şi radicală, naţionalistă. Riscul evoluţiei formaţiunii politice Jobbik este acela că, odată intrată în Parlament, ea nu va mai putea menţine actuala retorică antisistem. Experienţa politică a  acestui partid a impulsionat alte formaţiuni politice să intre în lupta electorală.

Analiştii au subliniat că ascensiunea formaţiunilor politice radicale, reprezentate mai ales de Jobbik, este o problemă complexă, determinată mai ales de dezamăgirea electoratului în raport cu activitatea partidele tradiţionale
. Jobbik a fost prezentă pe scena politică din anul 2006, făcând publică caseta cu înregistrarea discursului lui Ferenc Gyurcsany într-o întâlnire cu uşile închise, în care recunoştea că a ascuns adevăratele date ale situaţiei Ungariei. Marele avantaj politic al acestui partid a fost noutatea, impresia că este diferit de celelalte partide şi puterea de seducţie a discursului său. Ideologia sa a fost o combinaţie între idei antiglobaliste şi idei naţionaliste. Jobbik s-a declarat adversarul duşmanilor Ungariei (multinaţionalele, capitaliştii, politicienii, elitele corupte, Uniunii Europene, axei Tel-Aviv – Washington – Bruxelles). Dreapta şi extrema dreaptă sunt de acord să protejeze bogăţiile ţării (apa, terenurile agricole) de capitalul străin; să apere maghiarii de pretutindeni şi să pună problema Ungariei pe masa Uniunii Europene.

 Analiştii au apreciat că, în absenţa unui curent de extremă stânga, tinerii au aderat la aceste idei, fiind frustraţi de faptul că trăiesc într-o societate blocată economic şi politic.  Pe plan extern, partidul a propus consolidarea relaţiilor economice cu Rusia, având o atitudine antiglobalizare, militând contra capitalului transnaţional şi contra puterii elitei burgheze. Aceste teme au generat popularitatea sa politică. Ascensiunea formaţiunii politice de extremă dreapta Jobbik a confirmat rezultatul obţinut la alegerile europene din 7 iunie 2009 (când a obţinut 14,77% din voturi). Amploarea acestei ascensiuni reprezintă o premieră în viaţa politică ungară după căderea comunismului (în 1998, intrase în Parlament un alt partid de extremă dreapta, Partidul Justiţiei, dar doar cu 5,43% din voturi). Partidul Jobbik a fost obiectul unor anchete care au vizat modul său de finanţare, total netransparent. În primul tur al alegerilor, pentru formaţiunea Jobbik a votat 27% din tinerii cu vârsta între 18-29 ani şi 29% dintre studenţi
.

Liderul formaţiunii de extremă dreaptă, Gabor Vona, a afirmat după alegeri că partidul său are un potenţial şi mai mare: "Am fi putut obţine un rezultat şi mai bun, să-i întrecem pe socialişti, dacă nu ar fi fost campania virulentă de presă îndreptată împotriva noastră”, a mai adăugat el. Acelaşi Gabor Vona a declarat: "Vom sprijini tot ceea ce întăreşte valorile naţionale. Vom torpila tot ce este dăunător naţiunii. Mai multă mândrie naţională, mai puţine interese ale capitalului străin în Ungaria, sistarea rambursării uriaşei datorii externe” - acestea sunt câteva din obiectivele formaţiunii politice Jobbik, idei pe care le va anunţa pe viitor de la tribuna Parlamentului, şi nu numai din stradă. 

Rezultatele obţinute de această formaţiune politică din Ungaria se înscriu în tendinţa creşterii partidelor de extremă dreapta la nivel european. Acum o lună, alegerile regionale franceze, dominate de dezbaterile legate de imigranţi, au dat avânt Frontului Naţional. În iunie, alegerile din Olanda l-ar putea propulsa pe Geert Wilders la putere, al cărui partid a obţinut anul trecut un scor bun în alegerile pentru Parlamentul European.
Surpriza alegerilor a constituit-o intrarea în Parlament a noului partid ecologist Politica poate fi altfel (LMP), o formaţiune de stânga, după modelul Verzilor. Ea a promovat o politică de reconciliere naţională, având simbolic pe afiş o fată blondă şi un copil ţigan.

*

*          *
Noul guvern va fi format curând, fiind un guvern care beneficiază de una din cele mai mari majorităţi din Europa. O mare provocare va fi aceea de a satisface toate aşteptările electoratului său, foarte heterogen, care a absorbit toate categoriile sociale (de la naţionalişti la extrema-dreaptă, de la mediul urban, la tehnocraţi şi o parte a electoratului de stânga).
Perspectivele economice nu se anunţă foarte optimiste, întrucât economia rămâne în continuare vulnerabilă, sectorul public fiind diminuat, iar finanţarea pe termen mediu a sistemelor de sănătate şi pensii nefiind asigurată. Această situaţie dificilă necesită aplicarea unor reforme structurale importante care să facă posibilă o creştere durabilă şi ieşirea din recesiune
. 

FIDESZ va moşteni o situaţie economică marcată de recesiune economică. În timpul campaniei, partidul a anunţat că va duce o politică guvernamentală şi economică total diferită care va viza reforma statului, scăderea impozitelor şi creşterea locurilor de muncă. În acelaşi timp, partidul a anunţat crearea a 1 milion noi locuri de muncă în viitorii zece ani şi protejarea produselor naţionale. Pe 5 februarie 2010, FIDESZ ceruse prelungirea moratoriului care împiedica vinderea pământurilor către străini şi a propus extinderea protecţiei şi către resursele naturale ale ţării (mai ales apa).

Conform programului electoral prezentat în alegeri, obiectivul principal ar trebui să fie aplicarea unei politici economice care să dea prioritate investiţiilor productive şi care să recâştige respectul şi prestigiul Ungariei. Liderul FIDESZ a declarat anterior desfăşurării alegerilor că trebuie să fie dată prioritate capitalismului productiv şi nu celui financiar (care trebuie reglementat foarte strict de acum înainte). 
FIDESZ a propus creşterea consumului intern, prin reducerea fiscalităţii şi a birocraţiei, făcând publică intenţia de a scădea impozitele şi taxele, mai ales impozitul imobiliar.

Principala provocare a viitoarei guvernări va fi menţinerea susţinerii populare, în condiţii încare vor trebui luate măsuri pentru relansarea economiei. Înaintea alegerilor, toate sondajele opiniei arătau că electoratul maghiar manifesta o gravă criză de încredere, fiind marcat de creşterile de impozite şi de efectele limitării cheltuielilor sociale. 

 Încă din timpul campaniei electorale, liderul FIDESZ, Viktor Orban, afirma că va avea nevoie de susţinerea întregii populaţii pentru continuarea acestor schimbări. În acest sens, demn de semnalat este faptul că, în alegeri, FIDESZ a fost susţinut de Partidul popular creştin-democrat Fidelitas, de organizaţia romilor Lungo drom, de Asociaţia civică a micilor proprietari, de Federaţia agricultorilor, de Partidul antreprenorilor şi angajaţilor şi de Forumul naţional. Liderul FIDESZ a promis să sprijine întreprinderile mici şi mijlocii şi societăţile familiale, eliminând impozitarea pentru transferul de avere de la un membru al familiei la altul.

Din punctul de vedere al stabilirii şi menţinerii ordinii şi securităţii publice, Viktor Orban a propus aplicarea măsurii three strikes (3 lovituri), aplicată prima dată în 1994 în California, care condamnă la închisoare pe viaţă orice persoană care a comis 3 delicte. În scopul consolidării securităţii publice se preconizează angajarea suplimentară a 3.000 de ofiţeri de poliţie.
O altă preocupare importantă anunţată a fost refinanţarea deosebită a sportului şi candidatura Ungariei pentru Jocurile Olimpice din 2020.

În domeniul media, FIDESZ a anunăţat schimbări importante menite a concentra activitatea posurilor de TV şi radio publice.

Politica externă a Ungariei va fi dominată de angajamentul în structurile Uniunii Europene şi NATO. Ungaria este membră NATO din anul 1999 şi membră UE din anul 2004. în cadrul NATO, ea participă la operaţiunile din Kosovo şi Afganistan, iar în cadrul Politicii de Securitate şi Apărare Europeană, este angajată în operaţiunea Althea din Bosnia. 
Pe plan extern, Ungaria este preocupată de minoritatea ungară care trăieşte dincolo de frontierele ţării, statul având, conform Constituţiei, misiunea de a proteja maghiarii de peste graniţă (mai ales în Transilvania – România, Slovacia şi Voivodina – Serbia).
Un alt obiectiv al politicii externe va fost redefinirea relaţiilor de vecinătate cu ţările de la frontiere, ţări cu care Ungaria pune în aplicare o diplomaţie activă (consilii de miniştri comune cu Croaţia şi România).
Obţinerea unei majorităţi absolute va permite modificarea Constituţiei ungare şi a legilor importante referitoare la comunităţile locale, media, a raporturilor dintre diferite instituţii ale statului ungar, inclusiv punerea în discuţie a regimului parlamentar actual. Cu o majoritate absolută, FIDESZ va putea încerca reformarea sistemului economic şi politic, se va încerca simplificarea sistemului guvernării locale şi facilitarea obţinerii celei de-a doua, cetăţenii pentru cetăţenii de origine maghiară aflaţi pe teritoriul altor ţări.

În aplicarea reformelor economice şi sociale, marja de manevră a noului guvern va fi limitată de condiţiile severe impuse de FMI şi UE. 
Ungaria va deţine preşedinţia Uniunii Europene, în primul semestru al anului 2011.

